Šefčík, Marek, poslanec NR SR (2023-05-03):
Ďakujem pekne za slovo, pán predsedajúci. Vážený pán minister, vážené kolegyne, kolegovia, vystupujem a prihlásil som sa do rozpravy kvôli tomu, že v spolupráci s ministerstvom zdravotníctva sme vypracovali pozmeňujúci návrh, ktorý o chvíľočku odôvodním a prečítam. Odôvodnenie sa budem snažiť skrátiť, len také základné veci. Tento návrh zohľadňuje, respektíve je kompromisom k požiadavkám rezortu školstva. Pred jeho vypracovaním sa uskutočnili odborné stretnutia zástupcov ministerstva školstva, ministerstva zdravotníctva, úradu verejného zdravotníctva a odborníčky Ministerstva zdravotníctva Slovenskej republiky pre všeobecnú starostlivosť o deti a dorast. Sú tam dva body. Upozorňujem na ten druhý bod, ktorý odbremeňuje pediatrov od práce v tom zmysle, že aby nevydávali potvrdenie pre potvrdenie, ako sa hovorí, a troška viac zodpovednosti prenáša na rodičov, aby nebolo stále nutné potvrdenie od lekára, od pediatra, keď dieťa ide, vracia sa povedzme po chorobe do materskej škôlky. Napríklad vznikali situácie, že pediater, boli u pediatra kvôli tomu, že dieťa bolo choré, a po týždni museli ísť znova k pediatrovi, aby dal potvrdenie, že dieťa môže ísť do škôlky. Toto by vypadlo a rodič by rozhodol, či to dieťa je už, je schopné, teda zdravé a môže ísť do škôlky. Ja prečítam odôvodnenia aj z toho pozmeňujúceho návrhu a potom už samotný pozmeňovák. V prvom bode: Zabezpečovanie ochrany verejného zdravia, skríningu a prevencie v školách a školských zariadeniach je špecifické z hľadiska veku a z hľadiska stretávania a združovania vyššieho počtu osôb. Pri plnení úloh a projektov verejného zdravotníctva zameraných na populačnú skupinu detí a mládeže je žiaduca spolupráca rezortu zdravotníctva a rezortu, rezortu školstva. Čiže tam sa posilňuje tá spolupráca ministerstva školstva s ministerstvom zdravotníctva na úseku verejného zdravotníctva, ktoré sa týkajú škôl a školských zariadení. No a teraz k tomu druhému bodu. Najskôr prečítam odôvodnenie: § 24 ods. 9 písm. a) upravuje tzv. ranný filter, to znamená, to znamená, keď deti prichádzajú ráno do školy, do predškolského zariadenia, respektíve vrá... aj vrátane materskej školy, môže byť na základe toho ranného filtra prijaté len dieťa, ktorého zdravotný stav to umožňuje, a túto kontrolu zabezpečuje zamestnanec prevádzkovateľa predškolského zariadenia pred nástupom dieťaťa do zariadenia. Ustanovenie § 24 ods. 9 písm. b) ukladá, ktorý sa tam vypúšťa, ukladá povinnosť zabezpečiť, aby osoba zodpovedná za každodenné prijímanie detí do zariadenia prijala dieťa podozrivé z ochorenia iba na základe vyšetrenia jeho zdravotného stavu ošetrujúcim lekárom. Materské školy majú k dispozícii pravidlá ranného filtra, ktorý som spomínal, vypracované v spolupráci s Ministerstvom zdravotníctva Slovenskej republiky a Úradom verejného zdravotníctva Slovenskej republiky, ktoré zodpovedným osobám ukladajú povinnosť neprijať do zariadenia dieťa, ktoré má príznaky ochorenia. Rieše... riešenie zdravotného stavu dieťaťa je v plnom rozsahu zodpovednosťou rodiča, pričom nie je potrebné, aby pri každom podozrení na ochorenie dieťaťa dieťa navštevovalo lekára, nakoľko v niektorých prípadoch ochorení postačuje liečba v domácom prostredí. Čiže to dieťa ani s rodičmi nevyhľadá lekára, ostane niekoľko dní doma, vylieči sa a rodič potom uzná, že to dieťa je zdravé a môže sa vrátiť do škôlky. Kolegyňa mi tu ukazuje, že to mám urýchliť, ja už iba poviem, že iba čítam pozmeňovák. V pohode, takže pozmeňujúci návrh poslanca Národnej rady Slovenskej republiky Mareka Šefčíka k vládnemu návrhu zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. 1. V čl. I sa za 4. bod vkladá nový bod 5, ktorý znie: „5. § 3 sa dopĺňa odsekom 5, ktorý znie: „(5) V rámci spolupráce podľa odseku 3 úrad verejného zdravotníctva prerokúva s Ministerstvom školstva, vedy, výskumu a športu Slovenskej republiky odborné usmernenia na úseku verejného zdravotníctva, ktoré sa týkajú škôl a školských zariadení.“.“ Nasledujúce body sa primerane prečíslujú, čo sa premietne aj do ustanovenia o účinnosti zákona. Tento bod nadobúda účinnosť 1. júla 2023, čo sa premietne aj do ustanovenia o účinnosti zákona. 2. V čl. I sa za 52. bod vkladá nový bod 53, ktorý znie: „53. V § 24 ods. 9 sa vypúšťa písmeno b). Doterajšie písmeno c) sa označuje ako písmeno b).“ Nasledujúce body sa primerane prečíslujú, čo sa premietne aj do ustanovenia o účinnosti zákona. Tento bod nadobúda účinnosť 1. júla 2023, čo sa premietne aj do ustanovenia o účinnosti zákona. Ďakujem.